《苏仙宅》
宋代·释显万

苏君善养志，以孝格神明。一朝蜕尘鞅，通籍赤霞城。

相看疑梦寐，去若鹅毛轻。玉笙堕哀响，烟髦错霓旌。

丹井愈沈屙，橘叶通仙灵。至今华屋底，想像双眉青。

云装挹飞袖，蕊佩敲风鸣。兹事既茫邈，无阶接蓬瀛。

掬月漱吟齿，餐霞寿颓龄。蕴真思远托，何从保长生。

汉武梓棺朽，秦皇鲍鱼腥。空山鹤未归，花发春冥冥。

作者简介：释显万，字致一，浯溪僧。尝参吕本中。有《浯溪集》（《宋诗纪事》卷九二），已佚。今录诗十四首。